Henry Lincoln

Henry Lincoln (født 1930 i London i England, død 23. februar 2022) var det mest brukte psevdonymet for Henry Soskin, en forfatter og skuespiller. Han var medforfatter på tre Doctor Who-historier i 1960-årene og i 1970-årene skrev han bøker og spilte inn dokumentarer for BBC Two om mysteriet omkring Rennes-le-Château. Han var en av forfatterne av den kontroversielle bestselgeren The Holy Blood and the Holy Grail fra 1982. Lincoln bodde i Cotswolds i England, og organiserte også turer til Rennes-le-Château. 


== Tidlig karriere ==
Lincoln studerte skuespill hos Royal Academy of Dramatic Art. Han spilte i TV-serien The Avengers og The Champions i 1960-årene før han gikk over til å skrive. Han skrev  Doctor Who-historiene The Abominable Snowmen, The Web of Fear og The Dominators sammen med Mervyn Haisman.


== Rennes-le-Château ==
I 1969 oppdaget Lincoln boken Le Trésor Maudit de Rennes-le-Château, en bok om en gjemt skatt med mystiske latinske pergamenter som angivelig ble funnet av en prest i en søyle i den lokale kirken i byen Rennes-le-Château sørvest i Frankrike. Lincoln ble inspirert av noen koder i teksten, og begynte å forske på pergamentene og skatten. Resultatet ble tre dokumentarer for BBC Two i 1970-årene og boken The Holy Blood and the Holy Grail i 1982. Han har presenterte også dokumentarer om andre emner, slik som The Man in the Iron Mask, Nostradamus og The Curse of the Pharoahs.
De påståtte pergamentene (originalene ble aldri funnet) inneholdt en kryptert melding på moderne fransk i hevet skrift i den latinske teksten: A Dagobert II Roi et a Sion est ce tresor, et il est la mort («Skatten tilhører kong Dagobert II og Sion, og han er død»). Dette henviste angivelig til den siste merovingske kongen, som ble myrdet 600-tallet. Han hadde ingen arving, noe som betydde slutten på hans dynasti til fordel for Les Rois Faineant (De svake kongene).

I 1994 skrev og presenterte Lincoln en fire episoder lang TV-serie kalt The Secrets of the Templars. Den ble produsert og regissert av Erling Haagensen. Serien handler om Lincolns livslange studier av Rennes-le-Château, slik som forbindelsen mellom området og maleriet Les Bergers d'Arcadie av Nicolas Poussin. I 2000 samarbeidet Lincoln med Haagensen om boken The Templar's Secret Island, som handler om geometrien rundt plasseringen av kirker fra middelalderen i både Rennes og på den danske øya Bornholm. De spekulerer i at Tempelridderordenen bygde kirkene på Bornholm i et spesielt mønster for å bruke de som astronomiske observatorier. Andre historikere har ikke funnet noe som støtter disse hypotesene.


== The Holy Blood and the Holy Grail ==
Mens Lincoln underviste på en sommerskole i 1970-årene, møtte han forfatteren Richard Leigh. Leigh introduserte ham for Michael Baigent, en newzealandsk fotojournalist, som arbeidet med et prosjekt om Tempelridderordenen. De fant ut at de hadde en delt interesse for denne ordenen, og de holdt flere foredrag om teorien om Jesu etterkommere før de ga ut boken The Holy Blood and the Holy Grail i 1982, som ble en bestselger. Den handler om at den ekte hellige gral er etterkommerne av Jesus og Maria Magdalena som giftet seg inn i det franske kongelige dynastiet Merovingerne. Alt dette ble holdt hemmelig av Sionordenen. Denne storyen ble brukt som et grunnlag for Dan Browns internasjonale bestselger Da Vinci-koden.
I 2005 saksøkte Baignet og Leigh Dan Brown på grunn av plagiat. Brown ble frikjent i april 2006. Lincoln var ikke innblandet i rettssaken. I dokumentaren The Man behind the Da Vinci Code sa Lincoln at han ikke ville blande seg inn i rettssaken fordi teorien om Jesu etterkommere, som boken hans handlet om, ikke var original og at Brown bare handlet «a bit naughty». Den første romanen om Jesu etterkommere var The Dreamer of the Vine (1980) av Liz Greene (Richard Leighs søster). Hun ble ikke saksøkt for plagiat.


== Militi Templi Scotia ==
8. november 2003 ble Lincoln tildelt utmerkelsen Honorary Knighthood i ordenen Militi Templi Scotia ved Newbattle Abbey i Skottland på grunn av sitt arbeid innen «hellig geometri» og tempelridderordenens historie. En beskrivelse av seremonien finnes i Rat Scabies And The Holy Grail av Christopher Dawes, en bok i gonzostil om Rennes-le-Château hvor Lincoln er hovedpersonen.
Han døde den 23, februar 2022 av Covid-19.


== Bibliografi ==
Lincoln er noen ganger kreditert som Henry Soskin eller Norman Ashby.TV-serier:
The Avengers.
The Champions.
Emergency Ward 10.
Man in a Suitcase.
Medforfatter med Mervyn Haisman på tre Doctor Who-historier:
The Abominable Snowmen.
The Web of Fear.
The Dominators.
Medforfatter med Mervyn Haisman på filmen Curse of the Crimson Altar (1968) med Boris Karloff.
Tre dokumentarer for BBC2 om Rennes-le-Château, skrevet og presentert av Henry Lincoln:
Chronicle: The Lost Treasure of Jerusalem?", 31. mars 1971.
The Priest, the Painter, and the Devil, 1974.
The Shadow of the Templars, 1979 (med Michael Baigent og Richard Leigh).
1982: The Holy Blood and the Holy Grail (med Baigent og Leigh).
1987: The Messianic Legacy (med Baigent og Leigh).
1991: The Holy Place: Discovering the Eighth Wonder of the Ancient World (eller The Holy Place: Decoding the Mystery of Rennes-Le-Château eller The Holy Place: Saunière and the Decoding of the Mystery of Rennes-le-Château).
1992: The Secret: Dokumentar på fire episoder, skrevet og presentert av Lincoln for danske TV 2.
2002: Key to the Sacred Pattern: The Untold Story of Rennes-le-Château.
2002: The Templars' Secret Island: The Knights, The Priest and The Treasure (med Erling Haagensen).


== Referanser ==


== Eksterne lenker ==
(en) Henry Lincoln på Internet Movie Database 
(en) Henry Lincoln hos The Movie Database .
Erling Haagensens Bag Da Vinci Mysteriet, Secret Knowledge.
Biografi hos priory-of-sion.com.
En klage fra Lincoln fra 1997 til Broadcasting Standards Commission, som hevdet av dokumentaren The History of a Mystery brukte noen av Lincolns teorier om Rennes-le-Château, og presenterte dem på en misvisende måte.
The Code War fra 24. februar 2006 i The Scotsman.
Rennes le Chateau FAQ – Intervju med Lincoln.